জেমালুদিন চাউশেভিচ

**মেহমেদ জেমালুদিন চাউশেভিচ** (২৮ ডিসেম্বর ১৮৭০ – ২৮ মার্চ ১৯৩৮) ছিলেন একজন বসনিয়ান আলেম, চিন্তাবিদ, শিক্ষাবিদ, সংস্কারক, সাংবাদিক, অনুবাদক এবং ভাষাবিদ। তিনি ১৯১৪ থেকে ১৯৩০ সাল পর্যন্ত বসনিয়া ও হার্জেগোভিনার ৪র্থ গ্র্যান্ড মুফতি হিসেবে দায়িত্ব পালন করেন। তিনি ২০শ শতাব্দীর অন্যতম গুরুত্বপূর্ণ এবং প্রভাবশালী বসনিয়ান মুসলিম ব্যক্তিত্ব ছিলেন।

## প্রারম্ভিক জীবন
মেহমেদ জেমালুদিন চাউশেভিচ ১৮৭০ সালের ২৮ ডিসেম্বর উত্তর-পশ্চিম বসনিয়ার বোসানস্কা ক্রুপার নিকটবর্তী আরাপুশা গ্রামে জন্মগ্রহণ করেন। তার প্রাথমিক শিক্ষা শুরু হয় তার পিতা আলী হোজার কাছে, যিনি স্থানীয় একজন ধর্মীয় আলেম ছিলেন। কৈশোরে চাউশেভিচ নিকটবর্তী শহর বিহাচের একটি মাদ্রাসায় ভর্তি হন। সেখানে তিনি শহরের প্রধান শিক্ষক ও মুফতি মেহমেদ সাবিত রিবিচের দৃষ্টি আকর্ষণ করতে সক্ষম হন।

## শিক্ষা
উচ্চতর ইসলামি শিক্ষার জন্য সতেরো বছর বয়সে চাউশেভিচকে ইস্তাম্বুলে পাঠানো হয়। উসমানীয় রাজধানীতে তিনি উচ্চ কৃতিত্বের সাথে ইসলামি শিক্ষা শেষ করেন এবং পরবর্তীতে সাম্রাজ্যের আইন বিদ্যালয় 'মেকতেব-ই হুকু'-এ ভর্তি হন। এখানেই তিনি সাম্রাজ্যে চলমান আধুনিকায়ন প্রক্রিয়ার সাথে প্রথম পরিচিত হন।

সূত্রমতে, আইন বিদ্যালয়ে অধ্যয়নকালে গ্রীষ্মের ছুটিতে চাউশেভিচ বসনিয়ায় ফিরে আসতেন এবং বিভিন্ন স্থানে বক্তৃতা দিতেন। সেই সময়েই তার বক্তৃতায় ধর্মীয় ও সামাজিক সংস্কারের প্রতি তার উদার দৃষ্টিভঙ্গির প্রকাশ পেত। এছাড়া তিনি কিছু সময় কায়রোতে কাটান। সেখানে তিনি প্রখ্যাত আরব সংস্কারক মুহাম্মদ আবদুহর বক্তৃতায় অংশ নিতেন। এই শিক্ষা তার ওপর গভীর প্রভাব ফেলেছিল। পরবর্তীতে তার লেখায় তিনি আবদুহ-কে 'উস্তাদ-ই মুহতারাম' (শ্রদ্ধেয় শিক্ষক) হিসেবে সম্বোধন করেছেন। ১৯০১ সালে ইস্তাম্বুল থেকে স্নাতক শেষ করে তিনি বসনিয়ায় ফিরে আসেন।

## বসনিয়ায় প্রত্যাবর্তন
২০শ শতাব্দীর শুরুটা ছিল বসনিয়া ও হার্জেগোভিনার জন্য সাংস্কৃতিক ও রাজনৈতিক পরিবর্তনের এক সন্ধিক্ষণ। চাউশেভিচ তখন এমন একজন ব্যক্তিত্ব হিসেবে আবির্ভূত হন যিনি প্রথাগত ইসলামি ধর্মতত্ত্ব এবং আধুনিক বিজ্ঞান ও চিন্তাধারা - উভয় বিষয়েই পারদর্শী ছিলেন। সে সময় বসনিয়ান মুসলিম সমাজ অস্ট্রো-হাঙ্গেরীয় এবং পরবর্তীতে সার্ব শাসিত যুগোস্লাভিয়ার অধীনে অস্তিত্ব সংকটে ভুগছিল। ফলে হাজার হাজার মুসলিম দেশত্যাগ করে উসমানীয় শাসিত ভূমিতে চলে যাচ্ছিলেন (হিজরত)।

শিক্ষিত ও ধর্মীয় ব্যক্তিদের এই দেশত্যাগের ফলে বসনিয়ায় এক ধরনের মেধা শূন্যতার সৃষ্টি হয়। এই কঠিন সময়ে চাউশেভিচ ইস্তাম্বুলে বসবাসের সুযোগ ত্যাগ করে নিজ মাতৃভূমিতে ফিরে আসেন যাতে বসনিয়ান মুসলিমদের অস্তিত্ব রক্ষার সংগ্রামে নেতৃত্ব দিতে পারেন।

## কর্মকাণ্ড

সারায়েভোতে স্থায়ী হয়ে চাউশেভিচ শহরের 'গ্রেট জিমনেসিয়াম'-এ আরবি ভাষার শিক্ষক হিসেবে কাজ শুরু করেন। ১৯০৩ সালে তিনি বসনিয়া ও হার্জেগোভিনা ইসলামি সম্প্রদায়ের শীর্ষ পরিচালনা পর্ষদ 'মেজলিস-ই উলেমা'-র সদস্য নির্বাচিত হন। এই পদে থাকাকালীন তিনি দেশের মক্তব ও মাদ্রাসাগুলোর শিক্ষা ব্যবস্থা সংস্কারে গুরুত্বপূর্ণ ভূমিকা রাখেন।

১৯০৯ সালে তিনি সারায়েভোর শরিয়ত বিদ্যালয়ে অধ্যাপনা শুরু করেন। সংস্কারবাদী আদর্শে বিশ্বাসী চাউশেভিচ সর্বদা শিক্ষার আধুনিকায়নে সচেষ্ট ছিলেন। ১৯১২ সালে গ্র্যান্ড মুফতি সুলেইমান শারাক পদত্যাগ করলে, ১৯১৪ সালের ২৬ মার্চ চাউশেভিচকে তার স্থলাভিষিক্ত করা হয়। তিনি ১৯৩০ সালের জুন মাস পর্যন্ত এই পদে আসীন ছিলেন। যুগোস্লাভ সরকারের সাথে ওয়াকফ প্রশাসন ও ধর্মীয় পদের নিয়ন্ত্রণ নিয়ে বিরোধের জেরে তিনি পদত্যাগ করেন।

অবসরের পর তিনি সাহিত্য ও বুদ্ধিবৃত্তিক চর্চায় মনোনিবেশ করেন। তিনি হাফিজ মুহাম্মদ পানজারের সাথে মিলে কুরআনকে ক্রোয়েশীয় ভাষায় অনুবাদ করেন এবং এতে একটি আধুনিক প্রেক্ষাপটের ব্যাখ্যা যুক্ত করেন। ১৯৩৮ সালের ২৮ মার্চ ৬৭ বছর বয়সে তিনি সারায়েভোতে মৃত্যুবরণ করেন।

## উত্তরাধিকার

অন্যান্য মুসলিম সংস্কারকদের মতো চাউশেভিচও তার জাতির উন্নতির জন্য আধুনিক শিক্ষা, ছাপাখানার ব্যবহার এবং নারীদের অধিকারের ওপর জোর দিয়েছিলেন। তিনি মুসলিমদের অলসতা ও উদাসীনতা ত্যাগ করার আহ্বান জানিয়ে বলেছিলেন:
: "মুসলিমরা গভীর ঘুমে আচ্ছন্ন ছিল। তারা ততক্ষণ জাগেনি যতক্ষণ না ইউরোপীয়রা তাদের জ্ঞান ও বিজ্ঞানের অস্ত্র নিয়ে দরজায় কড়া নাড়ে। জ্ঞান ও অজ্ঞতা কখনোই সমান হতে পারে না; জ্ঞানের জয় অনিবার্য।"

তিনি বিশ্বাস করতেন যে, ইউরোপের কাছ থেকে জ্ঞান অর্জন করে মুসলিমদের সেই হারানো গৌরব ফিরে পেতে হবে যা এককালে তাদের ছিল। তিনি কুরআনের আধুনিক ব্যাখ্যার মাধ্যমে দেখিয়েছেন যে প্রকৃত ইসলাম জ্ঞান অন্বেষণ এবং নৈতিক ও বস্তুগত উন্নতির শিক্ষা দেয়।

## তথ্যসূত্র
* *Karić, Enes & Demirović, Mujo; Reis Džemaludin Čaušević: Prosvjetitelj i reformator. Ljiljan, Sarajevo, 2002.*
* *Traljić, Mahmud, Islamska Misao H. Mehmeda Džemaludina Čauševića. Rijaset Islamske Zajednice, Sarajevo, 1998.*

## বহিঃসংযোগ
* 

|-

বিষয়শ্রেণী:১৮৭০-এ জন্ম
বিষয়শ্রেণী:১৯৩৮-এ মৃত্যু
বিষয়শ্রেণী:বসনিয়া ও হার্জেগোভিনার সুন্নি মুসলিম
বিষয়শ্রেণী:ইস্তাম্বুল বিশ্ববিদ্যালয়ের আইন অনুষদের প্রাক্তন শিক্ষার্থী
বিষয়শ্রেণী:২০শ শতাব্দীর ইমাম
বিষয়শ্রেণী:বসনিয়া ও হার্জেগোভিনার গ্র্যান্ড মুফতি
বিষয়শ্রেণী:ক্রোয়েশীয় ভাষার অনুবাদক